До

Министер за здравство Доц. Др Венко Филипче

Комисија за заразни болести

Управа за електронско здравство Мој термин

Лекарска комора на Северна Македонија

ФЗОРСМ

**Предмет -Ризик од можен колеапс на примарното здравство и предлог мерки**

Почитувани,

Во отсуство на одговор и мерки од ваша страна за решавање на состојбата во која се наоѓа примарното здравство, испраќаме апел, што воедно е и предупредување за можен скорешен колапс на истото. Од самиот почеток без двоумење и ентузијастички започнавме да ги почитуваме и применуваме сите мерки и протоколи донесени од ваша страна кои се однесуваа на нашите секојдневни обврски како матични лекари. Започна со мобилизираност на здравствените работници, вклучително и матичните лекари, со наредба од страна на Министерот за здравство за забрана за земање платени и неплатени отсуства, боледувања или одмори од страна на здравствените работници. Од страна на ФЗОМ беше наметнато истакнување на телефонски броеви на кои нашите пациенти ќе можат да не пријават доколу не сме на работното место во работното време. Од самиот почеток започна да се чувствува притисокот врз нашето работење. Следеа низа на мерки како печатење на терапија за 6 месеци, скенирање и препраќање на документи до лекарска комисија за продолжување на боледувања, до ФЗОМ на потврди за заверка на ортопедски помагала, ИСР обрасци за исплата на платен придонес преку ФЗОМ. Се воведе закажување на тестирање за Ковид -19 и следење на Ковид-19 пациенти на домашно лекување. Работите се усложнуваа, од неодамна се воведе закажување за брзи тестови за Ковид-19 како и закажување за вакцинирање против сезонски грип. Покрај сите овие активности продолживме да ги водиме останатите акутни и хронични болни, кои целосно зависеа од нас заради откажување на сите прегледи закажани во Мој Термин на секундарно и терциерно ниво во период март-август. Единствено олеснување за овој период беше воведувањето на Е-рецепт, но и тоа се усложни со барање на датуми на извештаи, број на факсимил на специјалисти, и електронски број на упат

 Во текот на овие месеци се соочивме со итна потреба од дополнителни средства за лична заштита, и дезинфициенси кои сами ги набавуваме. Матичните доктори иако се дел од

здравствениот систем од страна на Министерство за здравство и како и од други компании и институции, не добиваат донација на заштитна опрема и дезифицинси. Временскиот период се продолжува, а овие средства се и повеќе од потребни за секојдневното функционирање на ординациите и здравствените тимови.

Се поголемо е бројот на матични доктори и медицински сестри кои се во изолација заради болест или заради контакт со позитивен, а паралелно на ова се зголемува и бројот на заболени пациенти со Ковид-19 кои ние амбулантски ги водиме. Обемот на работа се зголемува, работно време немаме, достапни сме во секое време и за пациентите и нивните потреби и за ,,бркање"на термини .

Се прекина или тешко се одржува комуникацијата со Ковид центрите и ИМП. За жал не секогаш успеваме навремено да ги згрижиме пациентите во овие институции , и ги губиме. И покрај нашата добра воља да им излеземе во пресрет на нашите пациенти повторно сме ставени на ѕидот на срамот.

Ненавремено се доставуваат решенијата за изолација, истите се потребни за регулирање на отсуство од работа и се задолжителен составен дел од медицинската документација која се доставува до првостепена лекарска комисија во случај кога е потребно продолжување на боледување. Ненавремено отстранување од дневна евиденција кое резултира повторно со притисок на матични лекари да се интервенира кај епидемиолози.

Без да бидеме консултирани ни беше доставено многу касно известување дека треба да закажуваме и термини за вакцинација за сезонски грип. Списоците за ризичните групи на пациенти ги имавме изготвено, но останаа не реализирани затоа што повеќето не успеавме да закажеме ниту еден термин, но затоа моравме да одговориме на телефонските повици на револтираните пациенти кои веќе цел месец се во исчекување на почетокот на вакцинацијата.Дополнителен неповолен момент беше и медиумската вест дека нема ни комерцијални вакцини во ЦЗЈ, што дополнително ги зголеми притисоците и јавувањата. За жал никој од надлежните не застана во наша одбрана или барем да се дадеше објснување за моменталната состојба со вакцините за грип... медиумски одеше известување дека е отпочната вакцинцијата за сезонски грип, а пациентите добија чувство дека се изманипулирани од наша страна.

Здравствените работници во ПЗЗ се преморени, демотивирани и безнадежни во вакви констелации на работите. Ако ова продолжи вака, со сигурност ќе ја изгубиме битката.

За таа цел повторно ви доставуваме неколку наши барања :

1. Д**а се ослободат термините предвидени за тестирање пред интервенција во овие пунктови** поради недостаток на термини за тестирање на сомнителни за Ковид 19. Тестирањата пред интервенција да се изведуваат со брзите тестови кои ги најави самиот министер Филипче во самата институција каде е планирана интервенцијата или со закажување во МАНУ, Институт за судска медицина, а би биле закажани од доктор кој ке ја изведува интервенцијата.
2. Д**а се исфрли класификацијата на потребата за тестирање на висок, среден и низок ризик како непотребна**. По пополнување на алгоритмот се добива низок, среден и висок ризик, а препораката е иста – тестирање. Со оваа измена ќе се овозможи поголема прегледност на слободните термини и ќе се поедностави закажувањето.
3. О**д страна на ФЗО да се одобри издавање на ИСР образец за боледување од Ковид-19 во времетрање од најмногу 21 ден**, наместо досегашните 15 дена. Ова би се поткрепило со решението кое го издава ДСЗИ. Со ова се намалува административната оптеретеност на матичните лекари, се намалува оптеретеноста на лекарските комисии при ФЗО и се избегнуваат грешки во водењето и издавањето на боледувања заради Ковид-19.
4. **Да се интензивира медиумската информираност на пациентите - со симптоми на настинка да направат прво телефонска консултација без да дојдат во амбуланта.**. Да се потенцира **важноста на изолацијата во домашни услови** по појава на симптоми кои може да укажуваат на Ковид-19.
5. Отварањ**е на пунктови на пр. во состав на здравствените домови каде би можело пациентите со Ковид 19 водени на домашно лекување, по индикација и со електронски упат од страна на матичниот лекар да направат РТГ на бели дробови, лабораториски анализи, D-Dimeri и хемостаза.За** оваа цел да се

инкорпорира во ЛУ-2 образецот во ПЗЗ, анализа на CRP, D-Dimeri и хемостаза како фондовски покриени анализи.

1. **Ажурирање на протокол на лекување на COVID-19 според МБД**, научни сознанија и научно поткрепени светски искуства, применливи во ПЗЗ
2. **Да се изготви протокол за интерпретирање на лабораториски анализи како D-Dimeri и хемостаза,** вклучување на антитромботична терапија (вид и доза) кај пациенти кои би останале на домашно лекување.
3. **Обезбедување на комуникација со Ковид центри**
4. **Обезбедување на донации на ЛЗО-Лична заштитна опрема преку домашни и меѓународни организации .**
5. **Претставник од ЗЛОМ-СМ да има во Комисијата за заразни болести,** со цел информирање на Комисијата за проблемите со кои се соочуваат матичните лекари во секојдневното работење, се со цел да се овозможи ефикасно справување со пандемијата.

Искрено се надеваме дека ќе најдете време и можности за имплементација на овие наши согледувања и укажувања со кои многу би ни ја олесниле работата во овие сложени и критични услови. Очекуваме во најскоро време да добиеме повратна информација за текот на имплементацијата на нашите реални барања.

Со почит

Здружение на лекари по општа семејна медицина ЗЛОМ СМ

Скопје, 11 ноември 2020г.